KIRJALLINEN KYSYMYS E-0595/01 esittäjä(t): Theresa Villiers (PPE-DE) komissiolle. Etniset vähemmistöt.



Virallinen lehti nro 318 E , 13/11/2001 s. 0081 - 0082



KIRJALLINEN KYSYMYS E-0595/01 esittäjä(t): Theresa Villiers (PPE-DE) komissiolle (1. maaliskuuta 2001) Aihe: Etniset vähemmistöt 1. Montako prosenttia Euroopan komission työntekijöistä edustaa etnisiä vähemmistöjä? 2. Montako prosenttia kolmen korkeimman palkkaluokan työntekijöistä tulee etnisistä vähemmistöistä? 3. Miten komissio seuraa etnistä alkuperää? Kauanko komissiolla on ollut tähän liittyvä politiikka? 4. Onko olemassa kirjoitettuja tai kirjoittamattomia menettelytapoja tai sääntöjä, joiden mukaan etnisten vähemmistöjen edustajat eivät voi päästä tiettyyn asemaan tai edetä johtajatasolle? 5. Mikä on Wienissä sijaitsevan Euroopan rasismin ja muukalaisvihan seurantakeskuksen tehtävä, millaista hierarkiaa keskuksessa noudatetaan ja miten keskus rahoitetaan? Millainen on keskuksen henkilöstörakenne? Kuinka moni keskuksen työntekijöistä edustaa etnistä vähemmistöä? 6. Mitä komissio on tehnyt tiedottaakseen etnisten vähemmistöjen edustajille - EU:n toiminnasta ja tehtävistä? - mahdollisuuksista työskennellä EU:n toimielimissä? 7. Mitä tehdään sen varmistamiseksi, että etniset vähemmistöt huomioidaan parlamentin jäseniä valittaessa? Neil Kinnockin komission puolesta antama vastaus (16. toukokuuta 2001) 1. ,2. ja 3. Komissio ei kerää eikä pidä yllä mitään tietoja henkilöstönsä etnisestä alkuperästä. Tämän vuoksi komissio ei pysty kertomaan, montako prosenttia sen henkilöstöstä edustaa etnisiä vähemmistöjä tai montako prosenttia sen kolmen korkeimman palkkaluokan työntekijöistä kuuluu näihin ryhmiin. 4. Ei ole olemassa kirjallisia tai kirjoittamattomia sääntöjä minkään etnisen vähemmistön edustajien poissulkemisesta mistään asemasta tai minkäänlaisista johtotehtävistä. Henkilöstösäännöissä määrätään yksiselitteisesti virkamiesten oikeudesta tasa-arvoiseen kohteluun ilman suoria tai epäsuoria viittauksia virkamiesten rodulliseen alkuperään. 5. Wienissä sijaitsevan Euroopan rasismin ja muukalaisvihan seurantakeskus perustettiin 2 päivänä kesäkuuta 1997 annetulla neuvoston asetuksella N:o 1035/97(1). Sen tärkeimpänä tavoitteena on toimittaa yhteisölle ja sen jäsenvaltioille objektiivisia, luotettavia ja vertailukelpoisia tietoja rasismista, muukalaisvihasta ja antisemitismistä ja auttaa näin hallituksia näiden ryhtyessä toimenpiteisiin tai määritellessä toimenpiteitä toimivaltaansa kuuluvilla alueilla. Keskus on itsenäinen toimielin, jonka ylintä valtaa käyttävään hallintoneuvostoon kuuluu kunkin jäsenvaltion, Euroopan parlamentin ja Euroopan neuvoston nimeämiä riippumattomia henkilöitä. Hallintoneuvostoon kuuluu myös yksi komission edustaja. Hallintoneuvosto nimittää keskuksen johtajan neljän vuoden toimikaudeksi, jota voidaan jatkaa. Yhteisö rahoittaa keskuksen toimintaa yleisen talousarvion erityiseen otsakkeeseen pääluokka Komissio. Vuonna 2001 kyseinen budjettikohta oli B5-809 ja määrärahat 5,3 miljoonaa euroa. Komission tavoin keskuskaan ei kerää eikä ylläpidä mitään tietoja henkilöstönsä etnisestä alkuperästä. Keskuksen henkilökuntaan sovelletaan edellä mainittuja henkilöstösääntöjä. 6. Komissio aikoo uudistustensa yhteydessä rekrytoida etnisistä vähemmistöistä peräisin olevaa henkilökuntaa aiempaa näkyvämmin(2). Koska ehdokkaat tulevat pääasiassa jäsenvaltioista, komissio ehdottaa jäsenvaltioiden avulla tapahtuvaa sellaisten tapojen etsimistä, joilla rekrytointivaiheessa voidaan lisätä etnistä monipuolisuutta. Vähemmistöyhteisöjen osallistumismahdollisuuksia tuleviin kilpailuihin parannetaan myös kohdistamalla ilmoituksia alueellisiin ja paikallisiin sanomalehtiin sekä lisäämällä yhteydenpitoa vähemmistöryhmiin ja jäsenvaltioiden rekrytointilähteisiin. 7. Euroopan parlamentin jäsenten vaalien osalta arvoisaa Euroopan parlamentin jäsentä kehotetaan tutustumaan komission Euroopan parlamentille ja neuvostolle direktiivin 93/109/EY täytäntöönpanosta antamaan kertomukseen(3) ja komission tiedonantoon direktiivin soveltamisesta kesäkuun 1999 Euroopan parlamentin jäsenten vaaleihin(4) sillä niissä on ilmoitettu osallistumista koskevat periaatteet. On selvää, että parlamenttivaaleihin ehdokkaita asettavilla poliittisilla puolueilla on oltava asianmukainen valta tehdä ehdokkaiden luonnetta, pätevyyttä, sukupuolta, ikää ja etnistä alkuperää koskevia päätöksiä. (1) EYVL L 151, 10.6.1997. (2) Katso komission 29. marraskuuta 2000 tasavertaisista mahdollisuuksista hyväksymä kuulemisasiakirja Consultative Document on Equal Opportunities(SEC(2000) 2085/4). (3) KOM(97) 731 lopullinen, 7.1.1998. (4) KOM(2000) 843 lopullinen, 18.12.2000.